”Am fost de dimineaţă la DNA tocmai pentru a-l susţine pe dl. preşedinte Dragnea, care trece printr-o terioadă destul de dificilă pentru dânsul”, a declarat preşedintele executiv al PSD, Niculae Bădălău.

El a mai spus că social-democraţii sunt alături de colegii care trec ”prin momente dificile”.

”La toate momentele şi de bucurie şi dificile este normal să fim lângă dânşii. (Acum - n.r.) este un moment dificil pentru preşedintele Liviu Dragnea. Ca om, e un moment dificil”, a adăugat Bădălău.

El a mai spus că acţiunea de susţinere de luni dimineaţa nu a fost organizată.

”Nu a fost nimic organizat şi cred că vis-a-vis de, aşa cum am văzut în istorie, manifestări huliganice vis-a-vis de omul Dragnea, trebuia să fim lângă el. După cum aţi văzut, grupul nostru a fost extrem de civilizat. Au venit oameni care au simţit lucrul ăsta să fie aproape de omul Dragnea”, a mai spus liderul social-democrat.

El a mai spus că susţinătorii lui Liviu Dragnea vor merge la DNA de câte ori vor considera că are nevoie de ajutorul lor.

”Noi suntem colegi, suntem prieteni în partidul ăsta. Noi am fost alături de omul Liviu Dragnea. Am mers ca să simtă că nu e singur. (...) Nu dăm semnale către DNA. DNA să-şi facă datoria. Aici nu a fost vorba decât de susţinerea omului Liviu Dragnea. Până la urmă nu DNA spune dacă un om e e vinovat sau nu, instanţele spun asta”, a ţinut să mai spună Niculae Bădălău.

Mai mulţi membri ai PSD, dar şi simpatizanţi ai lui Liviu Dragnea, s-au strâns, luni dimineaţa, în faţa sediului DNA, pentru a-l susţine pe Liviu Dragnea, după ce preşedintele PSD a anunţat că va merge la audieri, fără a preciza în ce calitate. Printre cei prezenţi s-au numărat vicepremierul Paul Stănescu, secretarul general al PSD, Marian Neacşu, preşedintele Comisiei SRI, Claudiu Manda, deputatul PSD Andreea Cosma.

Ulterior, DNA a anunţat, oficial, că Liviu Dragnea este urmărit penal pentru constituirea unui grup infracţional, abuz în serviciu şi infracţiuni privind deturnarea de fonduri europene, în legătură cu favorizarea Tel Drum în privinţa acordării de contracte.